Inizjattiva ġdida ta' pjattaforma ta' livell għoli tiġbor flimkien l-atturi ewlenin fis-settur tal-enerġija sostenibbli mis-setturi pubbliċi u privati tal-Ewropa u tal-Afrika. Illum, fil-Forum ta' Investiment tal-Afrika f'Johannesburg li ġie organizzat mill-Bank Afrikan tal-Iżvilupp, l-Unjoni Ewropea u l-Unjoni Afrikana nedew il-pjattaforma ta' livell għoli bejn l-UE u l-Afrika għall-investimenti fl-enerġija sostenibbli fl-Afrika. Fid-diskors dwar l-Istat tal-Unjoni, il-President Juncker ħabbar l-alleanza l-ġdida bl-isem l-“Alleanza Afrika – Ewropa għall-Investiment u għall-Impjiegi Sostenibbli” biex jingħataw spinta b'mod sostanzjali l-investimenti fl-Afrika, jissaħħaħ il-kummerċ, jinħolqu l-impjiegi u jsir investiment fl-edukazzjoni u fil-ħiliet. Il-pjattaforma ta' livell għoli li tnediet illum tirrappreżenta azzjoni konkreta f'din l-alleanza biex tingħata spinta lill-investimenti strateġiċi u biex jissaħħaħ ir-rwol tas-settur privat. F'Johannesburg, il-Kummissarju għas-Suq Intern, l-Industrija, l-Imprenditorija u l-SMEs, Elżbieta Bieńkowska qalet: “Jekk l-investimenti fl-enerġija sostenibbli fl-Afrika se nqisuhom b'mod serju, jeħtieġ li jieħu sehem kulħadd, anki s-settur privat. Il-pjattaforma ta' livell għoli se twitti t-triq biex jintlaħaq dak l-għan: l-esperti mis-setturi pubbliċi, privati, akkademiċi u finanzjarji se jiddiskutu b'mod konġunt dwar l-isfidi u l-ostakoli għall-investiment sostenibbli f'dan il-qasam u se jgħinu biex dawn jiġu indirizzati.” Il-Pjattaforma ta' Livell Għoli tiġbor flimkien l-operaturi pubbliċi, privati u finanzjarji kif ukoll l-akkademiċi mill-Afrika u mill-Ewropa. Se jeżaminaw l-isfidi u l-interessi strateġiċi li jistgħu jaċċelleraw l-impatt, speċjalment għat-tkabbir u għall-impjiegi sostenibbli. Il-pjattaforma ta' livell għoli għandha l-għan li tħajjar u li ssaħħaħ l-investimenti privati sostenibbli u responsabbli fl-enerġija sostenibbli fl-Afrika. Eżitu konkret tal-avveniment tat-tnedija tal-pjattaforma ta' livell għoli kien it-tħabbir tat-tliet linji ta' ħidma, 1) li tidentifika l-investimenti fl-enerġija b'impatt għoli għat-tkabbir u għall-ħolqien tal-impjiegi, 2) li tanalizza r-riskji tal-investimenti fl-enerġija u li tipproponi linji gwida ta' politika għal investiment u għal ambjent tan-negozju sostenibbli u 3) li ssaħħaħ l-iskambji bejn is-settur privat Afrikan u dak Ewropew. Kuntest Billi tlaqqa' flimkien l-atturi fl-enerġija mis-setturi pubbliċi u privati miż-żewġ kontinenti, il-pjattaforma ta' livell għoli se trawwem is-sħubija bejn in-negozji Ewropej u Afrikani, u se tappoġġa l-“Alleanza Afrika-UE għall-Investiment u għall-Impjiegi Sostenibbli”. Se tgħin biex jintużaw bl-aħjar mod l-opportunitajiet li jġibu magħhom l-investimenti fl-enerġija sostenibbli fl-Afrika, kif ukoll biex jiġu indirizzati aħjar l-isfidi u l-ostakoli ewlenin li bħalissa qed ifixkluha. Il-Forum ta' Investiment tal-Afrika f'Johannesburg se jseħħ mis-7 sad-9 ta' Novembru 2018 u huwa organizzat mill-Bank Afrikan tal-Iżvilupp. Il-Forum huwa l-post fejn l-isponsors tal-proġetti, min isellef, min jissellef u l-investituri tas-setturi pubbliċi u privati jinġabru flimkien biex jaċċelleraw l-opportunitajiet ta' investiment tal-Afrika – speċjalment fis-settur tal-enerġija. L-“Alleanza Afrika – Ewropa għall-Investiment u għall-Impjiegi Sostenibbli” hija bbażata fuq l-impenji meħuda waqt is-Summit bejn l-Unjoni Afrikana u l-Unjoni Ewropea li sar f'Novembru tas-sena l-oħra f'Abidjan, fejn iż-żewġ kontinenti qablu biex isaħħu s-sħubija tagħhom. L-alleanza tistabbilixxi l-elementi ewlenin ta' azzjoni għal aġenda ekonomika aktar b'saħħitha għall-UE u għas-sħab Afrikani tagħha. L-aċċess għall-enerġija sostenibbli għandu rwol fundamentali fl-iżvilupp. L-objettiv tal-Aġenda tal-2030 għall-Iżvilupp Sostenibbli huwa li tagħti aċċess universali għal servizzi tal-enerġija, affidabbli, moderni u għall-but ta' kulħadd. L-UE hija determinata li tgħin lill-pajjiżi sħab biex iżidu l-ġenerazzjoni tal-enerġija rinnovabbli u biex jiddiversifikaw is-sorsi tal-enerġija tagħhom filwaqt li tiġi żgurata t-tranżizzjoni lejn sistema tal-enerġija intelliġenti, sigura, reżiljenti u sostenibbli għal kulħadd. Il-mobilizzazzjoni tas-settur privat hija kruċjali għal dan. Għal Aktar Informazzjoni L-Alleanza Afrika-Ewropa